VDSS sklep Psp 318/2014
Sodna praksa Višjega delovnega in socialnega sodišča, 2014-11-06

Jože Cepec (preds.), Elizabeta Šajn Dolenc (poroč.), Edo Škrabec

POKOJNINSKO ZAVAROVANJE - CIVILNO PROCESNO PRAVO

starostna pokojnina - sorazmerni del - zavrženje tožbe - rok za vložitev tožbe

Tožnik tožbe ni vložil v roku 30 dni od vročitve dokončnega upravnega akta (252. člen ZPIZ-1 in 72. člen ZDSS-1). Zato je sodišče prve stopnje njegovo tožbo pravilno zavrglo (75. člen ZDSS-1).

Pritožba se zavrne in se potrdi sklep sodišča prve stopnje.

Sodišče prve stopnje je z izpodbijanim sklepom tožbo zavrglo.

Zoper sklep je pritožbo vložil tožnik zaradi napačno in nepopolno ugotovljenega dejanskega stanja in napačne uporabe materialnega prava. Sprašuje se, kako je sodišče prve stopnje lahko ugotovilo, da je njegova tožba vložena prepozno, ko se pa ve, kdaj je prejel odločbo in da ni mogel vložiti tožbe prej, preden je prejel odločbo. Predlaga, da pritožbeno sodišče prouči izpodbijani sklep, ker je izdan v nasprotju s 6. in 14. členom Evropske konvencije o človekovih pravicah. V nasprotju s citiranimi določbami pa je odločal tudi Zavod za pokojninsko in invalidsko zavarovanje in njegovo zahtevo zavrnil. Predlaga, da se mu prizna pravica do sorazmernega dela starostne pokojnine.

Po preizkusu zadeve v skladu z 2. odstavkom 350. člena Zakona o pravdnem postopku (Ur. l. RS, št. 26/99 s spremembami, v nadaljevanju ZPP) pritožbeno sodišče ugotavlja, da je sodišče prve stopnje popolno in pravilno ugotovilo dejansko stanje in pravilno uporabilo materialno pravo. V postopku pa tudi ni prišlo do absolutnih bistvenih kršitev določb ZPP, na katere pritožbeno sodišče pazi po uradni dolžnosti.

Po določbi 252. člena Zakona o pokojninskem in invalidskem zavarovanju (Ur. l. RS, št. 106/99 s spremembami, v nadaljevanju ZPIZ-1), enako pa je določeno tudi v 72. členu Zakona o delovnih in socialnih sodiščih (ZDSS-1, Ur. l. RS, št. 2/2004 in 10/2004, v nadaljevanju ZDSS-1), se tožba vloži v 30 dneh od vročitve dokončnega upravnega akta. Po 112. členu ZPP, ki se uporablja v skladu z 19. členom ZDSS-1, je določeno, da če je vloga vezana na rok, se šteje, da je vložena pravočasno, če je izročena pristojnemu sodišču, preden se rok izteče. Če se pošlje vloga po pošti priporočeno ali brzojavno, se šteje dan oddaje na pošto za dan izročitve sodišču, na katero je naslovljeno.

Iz listinske dokumentacije izhaja, da je bila dokončna odločba toženca št. ... z dne 30. 1. 2013 tožniku vročena 8. 2. 2013. Tridesetdnevni rok za vložitev tožbe se je iztekel 10. 3. 2013 oz., ker je to nedelja, se je rok za vložitev tožbe v skladu s 4. odstavkom 111. člena iztekel 11. 2. 2013, to je prvi naslednji delovnik. To pomeni, da bi bila tožba vložena pravočasno, če bi 11. 3. 2013 prispela na sodišče oz. če bi bila tega dne priporočeno oddana na pošto na naslov sodišča.

Glede na to, da je bila v predmetni zadevi tožba priporočeno po pošti oddana šele 21. 3. 2013, to pa je že po izteku tridesetdnevnega roka, je sodišče prve stopnje tudi po prepričanju pritožbenega sodišča utemeljeno tožbo v skladu z določbo 75. člena ZDSS-1 kot prepozno zavrglo. Zaradi neizpolnjene procesne predpostavke pravočasnosti, pogoji za vsebinsko obravnavanje zadeve niso izpolnjeni, pritožbene navedbe v tej smeri in vztrajanje na tem, da se tožniku prizna pravica do sorazmernega dela starostne pokojnine pa neutemeljene. Pritožba sicer očita kršitev 6. in 14. člena Evropske konvencije o človekovih pravicah, vendar ne navede, v čem naj bi bila podana očitana kršitev. Takšne pavšalne navedbe, brez konkretnih navedb, pa ni mogoče upoštevati.

Ker so pritožbene navedbe neutemeljene, izpodbijani sklep pa pravilen in zakonit, je pritožbeno sodišče v skladu z določbo 353. člena v zvezi s 3. točko 365. člena ZPP tožnikovo pritožbo kot neutemeljeno zavrnilo in potrdilo sklep sodišča prve stopnje.

ZPIZ-1 člen 252. ZDSS-1 člen 19, 72, 75. ZPP člen 112.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.